Anders følte sig som noget særligt, da han steg om bord på et privatfly sammen med FCK's spillertrup.

Han var af spilfirmaet Unibet blevet inviteret med til Stuttgart i Tyskland for at se en Champions League-fodboldkamp.

- Det var da en vild oplevelse. Man følte, at man var noget værd, siger Anders.

Han er omdrejningspunkt i en usædvanlig retssag, som retten i Herning i dag tager hul på.

Her skal det afgøres, om Unibet kan holdes ansvarlig for, at Anders gennem en periode på knap halvandet år spillede hele sin arbejdsskadeerstatning og pension for sammenlagt over to millioner kroner op på Unibets onlinekasinoer.

Anders ønsker at være anonym, men hans rigtige navn er redaktionen bekendt.

- Jeg havde det ikke godt med at spille

Anders mener, at Unibet har fastholdt ham i et spilmisbrug ved at invitere ham på eksklusive ture og lokke med bonusser, selv om de vidste eller burde have vidst, at han var psykisk sårbar og ved at udvikle ludomani.

- Jeg gjorde tidligt i forløbet opmærksom på, at jeg ikke havde det godt med at spille længere, siger Anders.

Når han ikke havde spillet noget tid, oplevede han alligevel, at han modtog tilbud om gratis spil for eksempelvis 1.000 kroner, hvis han selv satte et tilsvarende beløb ind på sin spilkonto.

- Det vil sige, at man følte sig for dum, hvis ikke man indbetalte maksimumbeløbet, for man fik det samme antal penge af dem, siger Anders.

Den samlede spilindustri ser ud til at have et fastholdelseskoncept for storkunder, som får dem til at føle sig ekstra vigtige og fastholder dem i spillet. Henrik Thrane Brandt, souschef ved Center for Ludomani

Han har fået fri proces til at føre retssagen og kræver en erstatning, der kan dække tabet.

- Man kan sammenligne det med, at Carlsberg tog ud og bankede på døren hos alkoholikere og sagde: ’Værsgo, her er en kasse Carlsberg. Og hvis du køber den, så giver vi dig en kasse oveni’ for at få dem til at fortsætte deres alkoholisme, siger han.

Læs også : Online casinoer lænser mindreårige for lommepenge

Hverken Unibet eller spilfirmaets advokat ønsker at stille op til interview om den verserende sag, og vi har derfor ikke deres udlægning af sagen i detaljer. Men Unibet mener, at selskabet har optrådt i fuld overensstemmelse med loven, og at firmaet ikke har pligt til at lukke en spillers konto.

Anders fortæller, at kontakten med Unibets personale var så hyppig, at han fandt tryghed i den personlige relation, som han opbyggede med sin bookmaker hos Unibet.